|  |
| --- |
| **L’ETNO, MUSEU VALENCIÀ D’ETNOLOGIA**  **NOTA DE PREMSA** |

**L’ETNO presenta BiblioPOP, el compromís de les biblioteques valencianes amb la cultura popular**

* L’ETNO, Museu Valencià d’Etnologia, busca la aliança de les biblioteques valencianes per a reviscolar la cultura popular a través de l’intercanvi i la col·laboració.
* La presentació als professionals de les biblioteques valencianes serà a L’ETNO el proper 27 de maig.

L’ETNO, Museu Valencià d’Etnologia, és conscient de la importància de les biblioteques valencianes com a dinamitzadores de la seua comunitat. Molts professionals bibliotecaris col·laboren des de 2017 en la campanya Espanta la por de L’ETNO i han demostrat, any rere any, ser uns magnífics aliats al llarg de tot el territori valencià per a difondre el nostre imaginari més fantàstic.

L’ETNO vol fer un pas endavant per a consolidar esta relació amb el naixement d’una nova marca, BiblioPOP, que mostre el compromís de les biblioteques, i els seus professionals, amb la cultura popular valenciana. Ja siguen biblioteques públiques, universitàries o especialitzades, totes poden ser BiblioPOP, perquè en les seues col·leccions tenen cura dels temes locals, col·laboren amb els instituts d’estudis locals i comarcals, connecten amb les colles i associacions festives i poden dinamitzar moltes activitats a les quals la narració oral, la recuperació de la memòria o la participació de la ciutadania són protagonistes.

L’ETNO busca un compromís real també amb el museu, i amb la seua Biblioteca, perquè l’ajuden a convertir-se en un vertader referent informatiu de la cultura popular informant-li de tot allò que es publica i s’investiga a nivell local i comarcal. Una relació recíproca a través de la qual L’ETNO oferirà recursos, projectes i campanyes, i les biblioteques valencianes els seues grans valors: informació i comunitat. Les biblioteques són la clau per a arribar a tot el territori valencià i en definitiva a tota la ciutadania.

El proper 27 de maig es realitzarà a L’ETNO la presentació als professionals bibliotecaris de la nova marca i es lliuraran els recursos gràfics: identificadors en forma d’adhesius, cartells i punts de lectura que explicaran als usuaris com la biblioteca del seu poble o barri està compromesa amb la cultura popular i tot allò que fan per reviscolar-la i mantindre-la viva.

**La Festa Valor i el Club de Lectura Fadrines.**

En segon lloc, es presentarà la Festa Valor, la Guia per a clubs de lectura del llibre *Fadrines*, les exposicions itinerants de L’ETNO, la nova campanya Espanta la por, l’intercanvi bibliogràfic i el renovat blog de la Biblioteca encarregat de difondre tots els continguts BiblioPOP.

La Festa Valor és una festa popular dedicada a la narració oral i a Enric Valor. Creada en 2021 per la Catèdra Enric Valor de la Universitat d’Alacant, L’ETNO té la intenció d’ajudar a estendre esta festa de la paraula i la fantasia per tota la geografia valenciana. Amb l’objectiu de facilitar la seua rèplica, L’ETNO posarà a l ‘abast de les biblioteques valencianes els recursos que van utilitzar a la Festa Valor de L’ETNO el passat 15 d’octubre de 2021.

El llibre *Fadrines. El procés de no casar-se en la societat tradicional valenciana,* el darrer número de la col·lecció de Temes d’Etnografia Valenciana de L’ETNO, es convertix en una proposta per als clubs de lectura de les biblioteques valencianes. La Biblioteca de L’ETNO tindrà disponible per al préstec dos lots de 20 llibres i una guia de lectura per a les persones encarregades de la mediació lectora que facilitarà la dinamització de les sessions dels clubs que majoritàriament estan formats per dones.

A estes iniciatives, s’afegeixen l’oferta de les exposicions temporals de L’ETNO, la nova campanya Espanta la por i les publicacions per a intercanvi bibliogràfic a través del qual L’ETNO vol facilitar l’accés a les seues publicacions i disposar a la Biblioteca de les publicacions locals.

Propostes i recursos que aniran creixent amb el pas del temps perquè a les BiblioPOP els queda molt de camí a fer per a reviscolar la nostra cultura popular.